《谢孙寺丞惠梅花》
宋代·朱之才

我来泗水上，居与墟墓邻。弥望多枣栗，碍眼皆荆榛。

忽忽度岁月，不知时已春。朝来佳公子，遗我梅花新。

秀色照窗几，妙香袭衣巾。莽如瓦砾场，惊睹琼瑶珍。

念昔客江南，千树临江津。吴侬不知贵，但与桃李伦。

自从堕东土，梦绕江之滨。叹彼和鼎实，亦复生不辰。

穷愁坐空山，豺虎杂凤麟。此赠意不浅，难为俗子陈。

作者简介：朱之才（约公元一一一五年前后在世）字师美，洛西三乡人。生卒年均不详，约金建国初前后在世。宋崇宁间（公元一一o四年左右）登第。入齐为谏官，坐直言黜为泗水令。尊乞闲退寓嵫阳，自号庆霖居士。之才工诗，有霖堂集《中州集》传於世。